Rebild indtager sammen med nogle få andre kommuner førstepladsen, når det gælder om at tildele færrest mulige førtidspensioner til borgerne. Ifølge ankestyrelsen får højst 10 borgere for hver 10.000 indbyggere i Rebild Kommune tilkendt førtidspension. Allerede i foråret fik kommunen kritik af et byrådsmedlem for at bruge resultatløn. Det fik kommunen til delvis at afskaffe bonus-modellen, men altså ikke fuldt ud. TV2/Nord fortalte i går, hvordan Mathias Søndergaard, 19, må leve i økonomisk uvished, fordi han har fået afslag på førtidspension - selvom han ikke kan arbejde efter at have været udsat for en ulykke. Det skyldes ifølge et byrådsmedlem, at sagsbehandlerne får ekstra bonus for at holde borgerne væk fra sygedagpenge og anden overførselsindkomst -Det er netop sådan en sag, der gør, at resultatløn til sagsbehandlerne ikke er godt for borgeren, der er kommet i klemme. Jeg vil ikke tage løn og bonus fra medarbejderne. De skal have lov til at beholde de 400.000 kroner, der er afsat til resultatløn, men de skal have dem som almindelig løn, siger Allan Busk (Fælleslisten), Rebild Kommune. Det er ikke sådan, at en medarbejder får bonus præcis, når en borger holdes væk fra førtidspension, men overordnet er borgmesteren tilfreds med resultatløns-modellen, der siden foråret har betydet at en eventuel bonus bruges til fælles aktiviteter i afdelingen. -Jeg har fuld tillid til, at medarbejderne gør et godt stykke arbejde, siger borgmester, Leon Sebbelin, (Radikale). Sagen tages op i arbejdsmarkedsudvalget i morgen, mandag.

Referat:
Rebild Kommune er i top blandt landets kommuner, når det handler om at tildele færrest muligt førtidspensioner.